

[image: cover]



Table of Contents


Title Page

© Digi-Book Magyarország Kiadó, 2026

BEVEZETÉS

FRATER TOMMASO CAMPANELLA

POLITIKAI AFORIZMÁK

A „NAPÁLLAM” EDDIGI KIADÁSAI:

A BORÍTÓT A DIGI-BOOK KIADÓ TERVEZTE


Tommaso de Campanella

 

NAPÁLLAM
ÉS POLITIKAI AFORIZMÁK


fordította:
Lányi Margit

 

BUDAÖRS, 2026

 

DIGI-BOOK MAGYARORSZÁG KIADÓ

www.digi-book.hu

 

ISBN 978-963-678-450-8 EPUB
ISBN 978-963-678-451-5 MOBI


© Digi-Book Magyarország Kiadó, 2026

 

a mű eredeti címe:

az elektronikus változat az 1942. évi 

Az e-kiadás szerzői jogi megjegyzései

 

Ennek az e-könyvnek a felhasználási joga kizárólag az Ön személyes használatára terjed ki. Ezt az e-könyvet nem lehet ismételt értékesítésre továbbadni, sem továbbértékesíteni; nem lehet többszörözni és tilos más személynek továbbadni! Ha szeretné ezt az e-könyvet más személyekkel is megosztani, kérjük, hogy minden további személy számára vásároljon újabb példányokat. Ha Ön úgy olvassa ezt az e-könyvet, hogy azt nem vásárolta meg, vagy nem az Ön személyes használatára lett megvásárolva, úgy kérjük, hogy küldje azt vissza a http://www.digi-book.hu címre és vásárolja meg ott saját példányát. Köszönjük, hogy tiszteletben tartja ennek a szerzőnek és kiadónak a fáradságos munkáját.


BEVEZETÉS

Az ezerhatszázadik év tavaszán, ugyanakkor, amikor a Szent Inkvizíció parancsára máglyán hamvadt el a dominikánus Giordano Bruno lázadó élete, - a nápolyi vár kínzókamráiba új rabot hurcoltak. Az államellenes összeesküvéssel és eretnekséggel vádolt fogoly szintén dominikánus barát: Tommaso Campanella.

*

A calabriai Stilo városban, 1568 szeptember 5-én született Tommaso Campanella. Szegény, de tekintélyes családból származott, a Campanella név jól csengett egész Calabriában. Apja vezető szerepet játszott a Nocera hercege elleni lázadásban és ezért üldözték a spanyolok. A kis Giovan Domenico - így nevezték Tommasot mielőtt szerzetes lett - korán feltűnt emlékezőtehetségével és értelmességével. Későbbi feljegyzéseiben maga említi, hogy ötéves korában mindent megértett, amit magyaráztak neki, tizenkétéves korában pedig folyékonyan beszélt és írt bármilyen, hirtelen fölvetett tárgyról. Tizennégyéves volt, mikor súlyosan megbetegedett, gyógyulása után apja Nápolyba akarta küldeni, hogy nagybátyja mellett, aki az egyetemen professzor volt, jogot tanuljon. A gyermek azonban atyja tiltakozása ellenére fölvétette magát a stiloi dominikánus kolostorba. Érdeklődése a misztikus tudományok és a mágia iránt már ekkor megmutatkozott. Későbbi írásaiban megemlítette, hogy súlyos betegségéből való felgyógyulását egy ismeretlen asszony titokzatos gyógyszereinek köszönhette.

Stiloból másik calabriai városkába, San Giorgioba került. Alig tizenötéves volt. Társai nem győzték csodálni gyors felfogását és tudományszomját. Eleinte Arisztotelészt, Platónt, Albertus Magnust és Aquinói Szent Tamást olvasta, később minden filozófiai munkát, ami a kezébe került. Tökéletesítette latin tudását, szeretett vitatkozni és féktelenül támadta a megcsontosodott arisztotelészi tantételeket. Fölöttesei többször korholták hevessége miatt, de Campanellában a támadószellem egyre erősebb lett, elhatározta, hogy „gondolatait nemcsak társaival, hanem hangos szóval az egész világgal közölni fogja”.

Régebben, a középkor félelmetes tudatlanságában a kolostorok voltak a tudomány, a szellem menedékei. Ezt a jellegüket még a XVI. század végén is megőrizték. Minden rendnek megvoltak a maga tudósai, Szónokai, filozófusai. Hosszú ideig a dominikánus rend volt az élen, de az ellenreformáció megindulásakor a jezsuiták híre kezdte túlszárnyalni az övékét. A dominikánus rend versenyre kelt a Jézus-társasággal, hogy visszanyerje régi dicsőségét, és ezért tárt karokkal fogadták a ragyogótehetségű Campanellát. Minden filozófus érezte ekkor már, hogy az évszázadok óta Arisztotelészen csüggő gondolkozás tarthatatlanná vált. Senki sem akadt azonban, aki az első önálló lépést megkockáztathatta volna anélkül, hogy szembe ne kerüljön az egyház dogmáival.

San Giorgioban nyílt először alkalma Campanellának arra, hogy filozófiai tudását és vitakészségét megmutassa. A cosenzai franciskánusrend nyilvános vitára hívta meg a dominikánus rend filozófia-tanárát. Minthogy a San Giorgio-i filozófia-tanár éppen beteg volt, helyette a fiatal. Campanellát küldték. Noha a vállas, feketehajú, tüzesszemű dominikánus idősebbnek látszott koránál megjelenése fiatalságával, mégis meglepte a hallgatóságot. A vita Campanella fényes győzelmével végződött.

Cosenzai tartózkodása alatt Campanella megismerte az agg Telesius műveit. Az arisztotelészi filozófiát támadó Telesius mély hatást tett Campanellára. Szerette volna megismerni az ősz tudóst, de mielőtt terve sikerülhetett volna, a beteg aggastyán meghalt. Campanella gyásza mély és őszinte volt. Fájdalmát versekbe öntötte. Minthogy életében nem láthatta a mestert és nem beszélhetett vele, elment ravatalához, fölemelte a szemfödőt és hosszasan nézte a halott arcát.

A fiatal Campanella független, kényszert nem ismerő szelleme nyilatkozik meg abban a vallomásban, hogy mindenben követni akarja Telesiust, mert őt tartja a legnagyobb filozófusnak. A legnagyobbnak, „mert az igazságot a való dolgokból és azok kutatásából meríti, nem pedig babonákból és az emberek mendemondáiból”.

Húszéves volt Campanella, mikor fölöttesei uta-sítására az altomontei kolostorba került. Két évvel később Nápolyban nyilvános vitában védelmezte Telesius tantételeit Antonio Marta ellen, aki hét éven keresztül írta Telesius elleni művét. Campanella hét hónap alatt legyőzte.

Altomonteban írta első filozófiai művét, a „Filosofia dimonstrata coi sensi”-t. Altomonteból Nápolyba került és itt jelent meg műve. Nápolyban a tudományszerető, félig-meddig művész Giambattista Porta házába került, aki az ország, sőt a külföld több híres emberét látta vendégül. Porta foglalkozott mágiával és asztrológiával is és bizonyára beavatta Campanellát is ezekbe a tudományokba.

A késői kutatások nem tudtak teljes fényt vetni arra, mi igaz abból, hogy Campanellát az okkult tudományokba egy zsidó rabbi vezette be, - egyes források, szerint még gyermekkorában a San Giorgio-i kolostor kertjében, mások szerint Altomonteban, vagy Nápolyban. Állítólag nyolc napot töltöttek együtt és ez alatt az idő alatt tanulta meg Campanella az asztrológia és a mágia elemeit. Sok évvel később maga Campanella írta, hogy mielőtt börtönbe került, megjelent nála egy asztrológus, aki Isten angyalának nevezte magát és meg akarta tanítani őt a mágiára. Campanella azonban hamarosan észrevette a csalást és leleplezte az asztrológust, mire ez öngyilkos lett. Nem tudhatjuk, mi igaz mindebből, annyi azonban bizonyos, hogy Campanellának nagy bizalma volt a mágiában, erre vallanak titokzatos utalásai és asztrológiai magyarázatai.

Úgy látszik, vakmerő könyve és gyanús emberekkel való érintkezése miatt Nápolyban forró lett Campanella lába alatt a talaj. Ezért búcsút mondott Porta vendégszerető házának és Róma felé vette útját.

Rómában a dominikánus rend kolostorában, a Santa Sabina konvinktusban szállt meg. Ifjúi idealizmusában azt hitte, hogy az örök Városban végre alkalma nyílik újító gondolatainak érvényesítésére. Föllelkesült az aszkétizmus prófétáinak: Szent Jeromosnak, Szent Brigittának, sienai Szent Katalinnak és Savonarolának tanításain és szerette volna az egyházat visszatéríteni az őskeresztények életéhez. Beadványt intézett a Szent Officiumhoz, amelyben fölsorolta mindazt, amit az egyház újjáteremtése érdekében i szükségesnek vélt. Prófétai hangon jósolta meg a pápaság bukását, a klérusra szakadó vérözönt és a szenvedéseket, amelyek az egész világra várnak, ha a régi úton haladnak tovább. Mindenekelőtt azt kívánta, hogy a papok, tekintet nélkül a hierarchiára, mezítelen lábbal járjanak templomba, böjtöljenek, igyanak romagnai bort és egyék a köznép kenyerét. Vegyenek részt a nép fáradalmaiban és áldozataiban, éljenek önmegtartóztató életet és szenteljék elméjükét hasznos tudományoknak. Ha Róma nem tér jóútra, az a sors vár rá, ami a többi bűnös városokon teljesedett be. „Megismétlődik az, ami volt - mert az elmúlt dolgok hasonlóak az elkövetkezendőkhez. Ami Babilóniára mondatott, minden más országra is vonatkozik, amely hasonlóan él... Ami Jeruzsálemről mondatott, Rómára is vonatkozik…”

Nemcsak a papságon belül, hanem az állami élet minden területén megújulást követel. Az igazságszolgáltatás módját meg kell változtatni, nehogy egyes agyafúrt ügyvédek kijátszhassák a törvényeket. Rómában állítsák fel a világ kereszténységének Nagytanácsát, ebben minden királyság és köztársaság képviseltesse magát. A tanács határozatait a pápa valósítsa meg. Állítsanak fel közös hadsereget. A katonák éljenek jámbor és erkölcsös életet, úgy lakjanak váraikban és erődítményeikben, mint a kolostorokban, testvéri közösségben. Tanítsák a környék lakosságát haditudományokra és hajózásra. A zsoldosokat bocsássák el. Oszlassák föl a fölösleges szerzetesrendeket. A barátok mondjanak le az alamizsna feléről, a prelátusok pedig: tíz évre mondjanak le a tizedről. Ha ezeket a reformokat megvalósítják, akkor Visszatérnek az igazi kereszténység alapjaira: az egy akol, egy pásztor eszméjére.

Ugyanebben az időben - 1592-ben - a római Szent Officium Telesius valamennyi művét átvizsgálta és három könyvét indexre tette. Időközben Nápolyból feljelentést küldtek Calmpanella ellen a Szent Officiumhoz, ajánlatos volt tehát Rómát minél előbb ehagynia. Firenzébe ment, majd Pisába. A tudósok mindenütt szeretettel fogadták. Elkészült második művének kézirata: „De sensu rerum et magia”, ezt a toscanai nagyhercegnek akarta ajánlani. A dominikánus rend generálisának áskálódásaira kénytelen volt azonban elhagyni Toscanát. Bolognába utazott, de itt sem volt nagyobb szerencséje. Szerzetestársai tudtán kívül elvették kéziratait és Rómába küldték a Szent Officiumhoz. Campanella Padovába menekült. Örömmel és büszkén említette, hogy Padovában megismerte Galileit. Szeretett volna bekerülni az egyetem professzorai közé, de nem sikerült. Ezért patríciusokat szónoklásra tanított és lázasan dolgozott írásain. Több nyilvános vitájáról tudunk és Padovában kezdte kidolgozni Európa összes keresztény nemzeteinek teokratikus alapon nyugvó új államrendszerét. Hét, vagy nyolc könyvben támadta a pápát és megjósolta a bűnös Velencei Köztársaság bukását. Szerzetestársainak és fölötteseinek rosszindulata nyugtalanította azonban és hirtelen Rómába utazott.

Rómába érkezése után az Inkvizíció perbe fogta, a következő vádpontok alapján:

1. A Bolognában ellopott „De sensu rerum" című kéziratban hangoztatott nézetek.

2. A judaizmus vádja, miután nem jelentett föl egy judaistát, akivel hittételekről vitatkozott.

3. Eretnek tanokat terjesztett és az ördög szolgálatában állt.

4. Arisztotelészt támadta.

5. Megsértette a padovai dominikánus rend-főnököt.

Campanella a legnagyobb filozófusokra hivatkozva, oly ügyesen adta elő védekezését, hogy érveit kielégítőeknek találták és szabadon bocsátották. Mialatt pere tartott, Campanella újraírta elrabolt műveit, sőt újakat is alkotott. A pör végeztével Nápolyba utazott, majd néhány hónap után haza, Calabriába.

Szülővárosában megírta Stuart Mária életéről szóló tragédiáját és jegyzeteket készített az „Eszményi Köztársaság, avagy a Nap városa” című művéhez.

Utazásai, tanulmányai, könyvei és vitái, főleg pedig orvosi és mágikus ismeretei híres emberré tették Stilo vidékén. Büszkén emlékezett vissza Campanella arra, hogy az emberek hozzájártak panaszaikkal és orvosságot kértek tőle maguk, valamint a beteg juhok és ökrök számára.

A századfordulón vagyunk, 1599-ben. Campanella az apokaliptikus jóslásokba és a mágia rejtelmeibe mélyedt. Sokat foglalkozott az aszkéta svéd királyleány, Szent Brigitta életével. Mint később említette, ennek a szentnek sugalmazására kezdett a „Napállam” megírásához. Hite szerint a századforduló bekövetkezésekor megjelenik az Antikrisztus és szörnyű kataklizmák szakadnak a világra. Ezután azonban a jólét és boldogság hosszú századai következnek, új Aranykorszak virrad a meggyötört földre:

Ha volt Aranykor földünk léte óta, 
Lehetne minden ember boldog újra, 
Mit eltemettek, sírjából kibújna 
S a kör magába zárulón hajolna.

A farkas és a holló és a róka 
Tagadja ezt kajánul, elvakulva, 
De Isten: úr, s az ég forog újulva, 
A jóslat ez és várjuk, vágyva jóra.

Ha majd világunk az enyém-tiedtől 
Szabad lehet, vidám lesz ár erényes, 
Új Éden válik majd a régi kertből:

A vak szerelem látó és szerény lesz 
És bölcs, cseréli majd az esztelent föl, 
A zsarnok él jut a testvériséghez.

Mint jegyzeteiben maga Campanella közli, a farkas a zsarnokot, a holló a szofistát, a róka pedig a hipokritát jelenti. Ezek, mint a sötétség uralmának hívei, nem akarják az Aranykor bekövetkezését.

A Nápolyi Államban uralkodó visszás állapotok arra a hitre késztették Campanellát, hogy a változás itt előbb következik be majd, mint másutt. Misztikus jóslatait közölte szerzetestársaival, barátaival, úgy, hogy mondatai rövidesen egész Calabriában szájról- szájra jártak.

A későbbi periratokból nem derül ki világosan, hogy Campanella összeesküvésében mennyi volt a misztikum és mennyi a valóság. Kétségtelen, hogy a spanyol uralmat köztársasággal akarta fölcserélni és ezért hívei fölfegyverezték magukat és a hegyekbe vonultak a fölkelés várt pillanatáig. Másrészt viszont úgy látszik, mintha a Nap köztársaságát nem erőszakkal, hanem 'mágikus jóslatok és titokzatos varázsigék segítségével akarta volna megvalósítani. Több tanú vallomása szerint azt hangoztatta, hogy a pápa és a spanyol király nem ellenzi majd a köztársaság megteremtését. Szerzetestársainak az apokalipszis igéit magyarázta, mondván, hogy az ő feladatuk az új világ, az aranykorszak megvalósítása. Állításait Szent Brigitta, Szent Jeromos és Savonarola szavaival erősítette meg. Mások szerint messiásnak tekintette magát és az új világ ura és törvényhozója akart lenni.

